*Θεσσαλονίκη,*

*18 Ιουνίου 2025*

**ΔΕΛΤΙΟ ΤΥΠΟΥ**

**Η ΑΙ στο επίκεντρο: Ημερίδα του ΣΕΤΠΕ στη Θεσσαλονίκη**

**για τις εφαρμογές της στο Δημόσιο και τις ΜμΕ**

Νέα, δυναμική πρωτοβουλία για την επίσπευση της ψηφιακής μετεξέλιξης στον δημόσιο και τον ιδιωτικό τομέα και την αξιοποίηση των δυνατοτήτων της Τεχνητής Νοημοσύνης αναλαμβάνει ο **Σύνδεσμος Επιχειρήσεων Τεχνολογίας Πληροφορικής Ελλάδος** (ΣΕΤΠΕ).

Σε συνεργασία με την **Αντιπεριφέρεια Ψηφιακής Διακυβέρνησης της Περιφέρειας Κεντρικής Μακεδονίας**, διοργανώνει την Παρασκευή 20 Ιουνίου, στη Θεσσαλονίκη,ειδική ημερίδα με τίτλο: *«Η Τεχνητή Νοημοσύνη ως επιταχυντής του ψηφιακού μετασχηματισμού στο Δημόσιο και τις επιχειρήσεις».* Οι εργασίες της θα διεξαχθούν από τις 09:30 έως τις 14:30 στη νέα αίθουσα του Περιφερειακού Συμβουλίου της Περιφέρειας Κεντρικής Μακεδονίας (*26ης Οκτωβρίου 64, περιοχή FIX*).

Η εκδήλωση τελεί υπό την αιγίδα του **Υπουργείου Ψηφιακής Διακυβέρνησης** και υποστηρίζεται από την **Αλεξάνδρεια Ζώνη Καινοτομίας (ΑΖΚ)** και την **Εταιρεία Διοίκησης Επιχειρήσεων Βόρειας Ελλάδας (ΕΔΕΒΕ)**.

Ιδιαίτερη βαρύτητα έχει η επιβεβαιωμένη συμμετοχή του **Υπουργού Ψηφιακής Διακυβέρνησης, Δημήτρη Παπαστεργίου**, ο οποίος θα απευθύνει την κεντρική ομιλία και στη συνέχεια θα λάβει μέρος σε συζήτηση στρογγυλής τράπεζας. Στην ημερίδα θα παραστούν επίσης και θα λάβουν μέρος εκπρόσωποι της Πολιτείας, στελέχη της Δημόσιας Διοίκησης, ακαδημαϊκοί δάσκαλοι, ερευνητές και επαγγελματίες της αγοράς.

Το πρόγραμμα των εργασιών έχει σχεδιαστεί έτσι, ώστε να αναδειχθούν **καίριες πτυχές** της αξιοποίησης της Τεχνητής Νοημοσύνης, μέσω **πέντε (5) θεματικών συζητήσεων** (*panels*)με τη συμμετοχή θεσμικών εκπροσώπων, επιχειρηματιών και εμπειρογνωμόνων:

1. **Η Εθνική Στρατηγική για την Τεχνητή Νοημοσύνη**: Όραμα, πολιτικές και δράσεις για τις μικρομεσαίες επιχειρήσεις.
2. **Η Τεχνητή Νοημοσύνη στον τομέα της Υγείας**: Επιχειρηματικές λύσεις και ρυθμιστικές προκλήσεις.
3. **Τεχνητή Νοημοσύνη και Χρηματοδοτικά Εργαλεία**: Πρόσβαση σε πηγές στήριξης για καινοτόμες ιδέες.
4. **Έξυπνες Πόλεις & Δημόσια Διοίκηση**: Καλές πρακτικές και καινοτόμες εφαρμογές.
5. **Η Τεχνητή Νοημοσύνη ως Επιχειρηματικό Εργαλείο**: Ευκαιρίες μετασχηματισμού για τις ΜμΕ.

Η ημερίδα προσφέρει **βήμα πολύπλευρου διαλόγου** και παράλληλα αποτελεί **σημείο διασύνδεσης και ενημέρωσης** για τους εμπλεκόμενους φορείς, όσον αφορά στον τρόπο με τον οποίο η Τεχνητή Νοημοσύνη μπορεί να ενισχύσει τη διαφάνεια, τη λειτουργικότητα και την αποτελεσματικότητα στον Δημόσιο Τομέα. Ταυτοχρόνως δε διανοίγει νέους δρόμους καινοτομίας και εξωστρέφειας για τις μικρομεσαίες επιχειρήσεις.

Με εθνική εμβέλεια και σταθερή προσήλωση στην τεχνολογική πρόοδο, ο ΣΕΤΠΕ, αναλαμβάνει πρωτότυπες δράσεις, όπως η επικείμενη ημερίδα, στο πλαίσιο της στρατηγικής του για την αξιοποίηση των προηγμένων τεχνολογιών, την καλλιέργεια ψηφιακών δεξιοτήτων και την προαγωγή της καινοτομίας.

Η ημερίδα αυτή έρχεται να ενισχύσει τη **δημόσια διαβούλευση** με αντικείμενο την αξιοποίηση της Τεχνητής Νοημοσύνης, ενδυναμώνοντας την εθνική στρατηγική για τη διαμόρφωση ψηφιακά ώριμου, καινοτόμου και ανταγωνιστικού μέλλοντος.

Χρυσοί χορηγοί της εκδήλωσης είναι οι εταιρίες **collectives,** **DOTSOFT**, **Gnomon Informatics, ELBIS,** **GWF** και **Ysoft,** όπως επίσης και **το Ταμείο Μηχανικών
& Εργοληπτών Δημοσίων Έργων (ΤΜΕΔΕ).**

Αργυρός χορηγός της εκδήλωσης είναι η εταιρία **Softworks**.

*\* Επισυνάπτεται το πρόγραμμα της ημερίδας σε μορφή pdf και σε flipbook*

**